Rozhodnutie Komisie
z 1. júla 1997,
ktorým sa mení rozhodnutie Komisie 97/252/ES, ktorým sa stanovujú dočasné zoznamy zariadení v tretích krajinách, z ktorých členské štáty povoľujú dovoz mlieka a mliečnych výrobkov určených pre ľudskú spotrebu
(Text s významom pre EHP)
(97/480/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach na zostavovanie dočasných zoznamov zariadení tretích krajín, na prechodné obdobie, z ktorých sú členské štáty oprávnené dovážať určité produkty živočíšneho pôvodu, produkty rybolovu alebo živé mušle [1], naposledy zmenené a doplnené rozhodnutím 97/34/ES [2] a najmä na jeho článok 2 ods. 1 a článok 7,
keďže rozhodnutie Komisie 95/340/EHS [3], naposledy zmenené a doplnené rozhodnutím 96/584/ES [4], stanovuje zoznam tretích krajín, z ktorých členské štáty povoľujú dovoz mlieka a mliečnych výrobkov;
keďže požiadavky na veterinárne podmienky a veterinárne osvedčenie pre dovoz mlieka a mliečnych výrobkov z krajín, ktoré sú uvedené na tomto zozname boli ustanovené rozhodnutím Komisie 95/343/EHS [5], naposledy zmenenom a doplnenom rozhodnutím 97/115/ES [6];
keďže rozhodnutie Komisie 97/252/ES [7] ustanovuje dočasné zoznamy zariadení v tretích krajinách, z ktorých členské štáty povoľujú dovoz mlieka a mliečnych výrobkov určených na ľudskú spotrebu;
keďže Komisia od Kanady a Izraelu získala zoznamy zariadení, ktoré tieto krajiny doplnili zárukami, že zariadenia vyhovujú náležitým hygienickým požiadavkám spoločenstva a že v opačnom prípade budú vývozné aktivity tohoto zariadenia do Európskeho spoločenstva pozastavené;
keďže pre Českú republiku bol zoznam zariadení stanovený v rozhodnutí Komisie 97/299/ES [8];
keďže Argentína, Austrália, Nový Zéland a Švajčiarsko zmenili zoznamy zariadení rozhodnutím 97/252/ES; keďže by sa tieto zmeny mali uverejniť;
keďže v tretích krajinách, ktorých zariadenia nie sú uvedené v rozhodnutí 97/252/ES, nebola Komisia schopná presvedčiť sa najmä kontrolami na mieste o tom, že ich zariadenia spĺňajú požiadavky spoločenstva a o tom, že platnosti záruk poskytnutých príslušnými orgánmi; že je preto nevyhnutné predĺžiť obdobie, ktoré im bolo poskytnuté;
keďže je nevyhnutné zaistiť súdržnosť rozhodnutí, ktorými sa ustanovujú zoznamy zariadení; keďže by sa preto malo rozhodnutie 97/252/ES zmeniť;
keďže opatrenia tohto rozhodnutia sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. V článku 1 ods. 1 rozhodnutia 97/252/ES sa za slovo "zariadení" vkladajú slová "v tretích krajinách".
2. Ustanovenia článku 1 ods. 2 rozhodnutia 97/252/ES sa nahrádza týmto:
"Pokiaľ ide o tretie krajiny, ktoré nie sú uvedené v prílohe tohto rozhodnutia, môžu členské táty povoľovať dovozy mlieka a mliečnych výrobkov z ich zariadení do 1. januára 1998."
Článok 2
1. Príloha rozhodnutia 97/252/ES sa dopĺňa prílohou I tohto rozhodnutia, pokiaľ ide o Kanadu a Izrael.
2. Príloha rozhodnutia 97/252/ES sa nahrádza prílohou II tohto rozhodnutia, pokiaľ ide o Argentínu, Austráliu, Nový Zéland a Švajčiarsko.
Článok 3
Toto rozhodnutie je určené členským štátom.
V Bruseli 1. júla 1997